— Калядная казка — вынік велізарнай працы, рэпетыцый, псіхалагічнай падрыхтоўкі і дакладнага разліку, — далучаецца да размовы настаўніца замежнай мовы Вольга Таранда. — Хаця і без магіі не абыходзіцца. Калі дзяўчынка апранае бальную сукенку, у яе адразу мяняюцца постаць, паходка, выраз твару, паводзіны — юная дама нават размаўляе і ўсміхаецца па-іншаму. А як мяняюцца нашы хлопцы, калі яны бачаць такіх дзяўчат! Кавалеры стараюцца адпавядаць дамам, якіх вядуць у танцы, і радасна бачыць, што ў іх таксама ўсё атрымліваецца. Гэта тое, дзеля чаго варта праводзіць баль. І ў гэтым яго прынцыповае адрозненне ад навагодняй дыскатэкі: наўрад ці дзеля яе сучасны малады чалавек стане больш за семдзесят гадзін вучыцца танцаваць. А ў баль ён укладвае ўласную працу і бачыць вынік.